Diari Oficial de la Generalitat Valenciana


Sumari del DOGV 6102, del 15-09-2009 (2009/10548)

RESOLUCIÓ de 29 de juliol de 2009, del conseller de Medi Ambient, Aigua, Urbanisme i Habitatge, per la qual s'aprova definitivament la modificació puntual del Pla general subestació elèctrica ST Nou Llit, promoguda per l'Ajuntament de València.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6102

Data del DOGV
:   15-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10671


Data del document
:   29-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * València
    * terreny edificable
    * pla d'urbanisme
    * subministrament d'energia elèctrica

RESOLUCIÓ de 29 de juliol de 2009, del conseller de Medi Ambient, Aigua, Urbanisme i Habitatge, per la qual s'aprova definitivament la modificació puntual del Pla general subestació elèctrica ST Nou Llit, promoguda per l'Ajuntament de València. [2009/10612]  
Vist l'expedient remés per l'Ajuntament de València referit a la modificació del Pla general subestació elèctrica ST Nou Llit, per a l'aprovació definitiva d'aquest, i de conformitat amb els següents:  
Antecedents de fet  
Primer. La modificació es va sotmetre a informació pública per acord plenari de 27 de juny de 2008, i es va publicar en el DOCV núm. 5836, de 27 d'agost 2008, i en el periòdic Levante, de 16 de juliol de 2008. Durant el període d'exposició es va presentar una al·legació que va ser desestimada pel Ple de l'Ajuntament el 31 d'octubre de 2008, el qual va aprovar provisionalment el document i va acordar elevar l'aprovació definitiva a la Comissió Territorial d'Urbanisme.  
Segon. El Projecte consta de memòria justificativa i plànols d'informació i d'ordenació.  
Tercer. Aquesta modificació té com a objecte el canvi d'ús dotacional públic per a la implantació i construcció de la subestació elèctrica denominada ST Nou Llit, on serà traslladada la subestació de Patraix. L'àmbit de la modificació és una parcel·la, sensiblement rectangular, amb una superfície de 4.500 m²sòl, que s'ubica amb façana que dóna en la dimensió major al carrer de Sant Isidre, paral·lela a la V-30; actualment aquest terreny està qualificat com a sistema general de serveis urbans, en sòl classificat com a no urbanitzable, amb destinació a l'ampliació del Cementeri General (GSR-2), i després de la modificació es converteix en sistema general d'infraestructures bàsiques i de serveis (GIS-2: subministrament d'energia elèctrica), segons la nomenclatura del PG, encara que segons el marc normatiu actual ambdues infraestructures es corresponen amb una mateixa qualificació, la de xarxa primària de servei urbà-infraestructures, segons l'art. 132. e) del ROGTU.  
A més, els terrenys qualificats com a GIS-2 en el vigent Pla general, que mantenen el seu caràcter dotacional de xarxa primària, passen a qualificar-se com a xarxa primària de comunicació viari extern (GRV-2).  
Igualment, tenint en compte l'afecció real que suposa el traçat de l'accés sud a València de la línia d'alta velocitat (AVE) com també la variant de la línia fèrria a Conca, en execució en aquests moments, es concreten els terrenys definitivament afectes a l'ampliació del Cementeri General amb la qualificació de xarxa primària d'infraestructures i serveis urbans/cementeri (GSR-2) i els de la xarxa primària de transport públic ferroviari (GTR-2).  
En definitiva, l'abast de la modificació no suposa cap minva superficial dels terrenys afectes a la xarxa primària de dotacions públiques en conjunt, sinó simplement un canvi d'emplaçament i d'ús concret derivats d'una redistribució d'espais, sobre terrenys de propietat municipal, sense afeccions de tercers. Pel que fa a la subestació elèctrica, la modificació no deixa de ser un desplaçament des de la parcel·la originàriament prevista al nou emplaçament.  
Quart. S'han sol·licitat els informes següents:  
- Conselleria de Sanitat. DG d'Inspecció, Avaluació i Ordenació Sanitària.  
- Iberdrola  
- Confederació Hidrogràfica del Xúquer. Afecció a llits.  
- Ministeri de Foment. Demarcació de Carreteres.  
- DG Gestió del Medi Natural. Servei d'Avaluació Ambiental Estratègica.  
Fins a la data s'han emés els informes següents:  
1. La Demarcació de Carreteres del Ministeri de Foment ha emés un informe favorable el 27.01.2009, supeditat al compliment dels punts següents:  
«1. Les instal·lacions i les edificacions (inclosos tancaments d'obra) han de situar-se a partir de la línia límit d'edificació de la V-30, és a dir, 25 metres mesurats perpendicularment a l'aresta exterior de la calçada de la via lenta i a 50 metres mesurats des de l'esmentada aresta de la via ràpida.  
2. No s'hi autoritzaran accessos diferents dels que hi ha.  
3. S'ha de complir el que especifica l'art. 94 del Reglament general de carreteres respecte a encreuaments subterranis o aeris i paral·lelismes de línies elèctriques en la zona d'influència de la xarxa de carreteres de l'Estat.»  
2. El Servei d'Avaluació Ambiental Estratègica de la Direcció General de Gestió del Medi Natural ha emés un informe el 5.02.09 les conclusions del qual són les següents:  
«Tenint en compte que aquesta modificació es promou, entre altres raons, a sol·licitud de les associacions veïnals; que la principal administració pública afectada és la promotora del projecte o pla; que aquesta és propietària dels terrenys sense que es preveja afectar a tercers ni, per tant, altres plans o programes territorialment coincidents, i que el projecte de la nova subestació elèctrica ha de sotmetre's, amb caràcter previ a l'autorització, al tràmit d'avaluació d'impacte ambiental del projecte, es considera que la modificació del planejament proposada afecta una zona d'àmbit territorial reduït, i en aquest cas no és necessària l'avaluació ambiental segons les previsions de la Llei 9/2006, de 28 d'abril (sense perjudici, com ja s'ha indicat, de la necessària avaluació d'impacte ambiental del projecte de la ST Nou Llit, en el moment en què es tramite l'autorització)».  
Cinqué. València disposa de Pla general d'ordenació urbana, aprovat per Resolució del conseller d'Obres Públiques i Urbanisme, de data 28 de desembre de 1988.  
Sisé. La Comissió Informativa de la Comissió Territorial d'Urbanisme de València, en sessió celebrada el 20 de febrer de 2009, per unanimitat, va emetre un informe relatiu al projecte que ens ocupa, complint així el que preceptua l'art. 11 del Decret 162/2007, de 21 de setembre, del Govern Valencià, pel qual s'aprova el Reglament dels òrgans territorials i urbanístics de la Generalitat.  
Seté. En sessió celebrada el 27 de febrer de 2009, la Comissió Territorial d'Urbanisme de València va acordar emetre informe favorable i condicionar l'elevació de la modificació puntual del PG subestació elèctrica ST Nou Llit al conseller de Medi Ambient, Aigua, Urbanisme i Habitatge per a l'aprovació definitiva fins que s'aportaren dos exemplars diligenciats del document en els quals:  
- Es grafie la zona d'afecció de carreteres (V-30) i es complisquen les distàncies de línia límit d'edificació segons l'informe de la Demarcació de Carreteres.  
- Es grafie la línia de domini públic i servitud de policia del llit del riu Túria, tenint en compte que ha de sol·licitar-se autorització prèvia a la Confederació Hidrogràfica del Xúquer per a la instal·lació de la subestació.   
- S'incloga en la memòria del document la necessitat de sotmetre a avaluació d'impacte ambiental el projecte de la nova subestació elèctrica, de conformitat amb el que indica la DG de Gestió del Medi Natural.  
Huité. En data 14 de maig de 2009 té entrada en el Servei Territorial d'Ordenació del Territori documentació remesa per l'Ajuntament de València consistent en dos exemplars diligenciats del Text refós a l'efecte d'esmenar les precisions de caràcter tècnic de l'acord adoptat per la CTU de 27 de febrer de 2009.  
A la vista del document aportat, el 7 de juliol de 2009 es va requerir a l'Ajuntament l'aclariment sobre el grafiat de la línia límit d'edificació de la V-30, aclariment que ha sigut atés mitjançant un escrit de l'Ajuntament de València de 17 de juliol de 2009.  
El Text refós aportat incorpora les observacions posades de manifest per la CTU, consistents en:  
- Grafiar en el plànol 0-1 Ubicació proposada, tant la línia límit d'edificació, a 50 metres des de l'aresta exterior de la via ràpida V-30, com la línia de servitud de policia de 100 metres del llit del riu Túria.  
- Incloure en la memòria la prioritat de sotmetre a avaluació d'impacte ambiental el projecte de nova subestació elèctrica, com també l'obligació de sol·licitar autorització prèvia a la Confederació Hidrogràfica del Xúquer per a la seua instal·lació.  
- En data 17 de juliol de 2009, el cap del Servei Territorial de València emet un informe favorable on considera complits els condicionants continguts en l'Acord de la Comissió Territorial d'Urbanisme de data 27.02.2009.  
Nové. En data 17 de juliol de 2009, el director general d'Urbanisme, en tant que òrgan competent per a verificar el compliment dels condicionants imposats en l'esmentat acord de la Comissió Territorial d'Urbanisme, segons el Decret 177/2008, de 28 de novembre, per assumpció de les competències atribuïdes en l'article 9.b del Decret 162/2007, de 21 de setembre, pel qual s'aprova el Reglament dels òrgans territorials i urbanístics de la Generalitat, va resoldre considerar complits els condicionants continguts en l'Acord de la Comissió Territorial d'Urbanisme, de data 27 de febrer de 2009, i elevar al conseller de Medi Ambient, Aigua, Urbanisme i Habitatge la proposta d'aprovació definitiva de la modificació del PG subestació elèctrica ST Nou Llit, de València.  
Fonaments jurídics  
Primer. La tramitació ha sigut correcta de conformitat amb el que estableix l'art. 83, per remissió de l'art. 94.1 de la Llei 16/2005, de 30 de desembre, de la Generalitat Valenciana, urbanística valenciana (d'ara endavant LUV) quant a modificacions de plans.   
Es compleix la Llei 54/1997, de 27 de novembre, del sector elèctric, en l'art. cinc de la qual Coordinació amb plans urbanístics, estableix el següent:  
«1. La planificació de les instal·lacions de transport i distribució d'energia elèctrica, quan aquestes s'ubiquen o discórreguen en sòl no urbanitzable, ha de tenir-se en compte en el corresponent instrument d'ordenació del territori. Així mateix, i en la mesura que les esmentades instal·lacions s'ubiquen en qualssevol de les categories de sòl qualificat com a urbà o urbanitzable, l'esmentada planificació ha de ser prevista en el corresponent instrument d'ordenació urbanística, precisant les possibles instal·lacions, qualificant adequadament els terrenys i establint, en ambdós casos, les reserves de sòl necessàries per a la ubicació de les noves instal·lacions i la protecció de les que hi ha.»  
Segon. No s'aprecia obstacle legal que impedisca l'aprovació autonòmica, conforme a l'art. 85 de la LUV, ja que la modificació proposada respon a l'interés públic local degudament justificat per la corporació, fruit del «consens» aconseguit amb els representants veïnals, tal com s'indica en els termes de la moció aprovada per la Junta de Govern Local, i com a expressió de la voluntat municipal fundada en raons d'oportunitat i discrecionalitat política en considerar necessari el trasllat de la subestació de Patraix pel tancament d'aquesta.  
Les modificacions proposades, segons s'indica en la memòria justificativa, ja tenen reflex en la versió preliminar del nou PG   
La Llei 9/2006, de 28 d'abril, recull la previsió que en el cas de zones d'àmbit territorial reduït, com és el cas, l'òrgan ambiental determinarà si el pla o la seua modificació han de ser objecte d'avaluació ambiental. La necessitat de sotmetre a avaluació ambiental estratègica aquesta modificació del PG ja ha quedat resolta amb l'informe emés pel Servei d'Avaluació Ambiental Estratègica de la Direcció General de Gestió del Medi Natural, en considerar que serà el projecte de la nova subestació elèctrica el que ha de sotmetre's a la preceptiva avaluació d'impacte ambiental, i no és necessària aquesta per a l'aprovació d'aquest instrument de planejament.   
La parcel·la proposada per a ubicar la subestació elèctrica està dins de zona de policia de 100 metres del llit del riu Túria i, per tant, cal sol·licitar autorització prèvia per a la instal·lació de la subestació a la Confederació Hidrogràfica del Xúquer, a més de grafiar la línia d'afecció.   
També ha de grafiar-se la zona d'afecció de carreteres (V-3) i complir les distàncies de línia límit d'edificació segons l'informe de la Demarcació de Carreteres.  
Tots aquests punts han quedat justificats i reconegut el seu compliment mitjançant la resolució de la Direcció General d'Urbanisme anteriorment esmentada.  
Tercer. La Comissió Territorial d'Urbanisme, a proposta del director general d'Urbanisme, és l'òrgan competent per a emetre dictamen sobre l'aprovació de la modificació dels plans urbanístics de municipis de 50.000 habitants o més, en els quals la competència per a l'aprovació definitiva correspon al conseller de Medi Ambient, Aigua, Urbanisme i Habitatge, en relació amb els articles 6.e) i 10.a), del Decret 162/2007, de 21 de setembre, del Consell, pel qual s'aprova el Reglament dels òrgans territorials i urbanístics de la Generalitat.  
Vistos els preceptes legals esmentats i la resta de general i pertinent aplicació, i de conformitat amb l'acord de la Comissió Territorial d'Urbanisme, resolc:  
Aprovar definitivament la modificació puntual del Pla general subestació elèctrica ST Nou Llit, promoguda per l'Ajuntament de València.  
Contra aquesta resolució, que posa fi a la via administrativa, es podrà interposar recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà a la notificació o publicació d'aquesta, de conformitat amb el que preveu l'art. 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que els interessats puguen exercir qualsevol altre recurs que estimen oportú.  
València, 29 de juliol de 2009.- El conseller de Medi Ambient, Aigua, Urbanisme i Habitatge: José Ramón García Antón.